text: আজ মধ্যপ্রাচ্যে ঈদ
  বুধবার, ডিসেম্বর ১১, ২০১৯ - ২৬ অগ্রহায়ণ, ১৪২৬ - ১৩ রবিউস-সানি, ১৪৪১
  Home ভিনদেশ আজ মধ্যপ্রাচ্যে ঈদ
  মঙ্গলবার, জুন ৪, ২০১৯ - ২:৩৩
  সৌদি আরবে সোমবার পবিত্র শাওয়াল মাসের চাঁদ দেখা গেছে। ফলে আজ মঙ্গলবার দেশটিতে পবিত্র ঈদুল ফিতর উদযাপিত হবে। সৌদি আরবের চাঁদ দেখা কমিটির পক্ষ থেকে জানানো হয়েছে, দেশটির তুমাইর অঞ্চলে পবিত্র শাওয়াল মাসের চাঁদ দেখা গেছে। তবে মধ্যপ্রাচ্যের আরেক দেশ সংযুক্ত আরব আমিরাতে এখনও চাঁদ দেখা যায়নি। সৌদি আরবের সিদ্ধান্ত ঘোষণার পর দেশটি ঈদ পালনের সিদ্ধান্ত নেবে বলে জানিয়েছে।
  হিজরি বর্ষপঞ্জি অনুযায়ী রমজানের পরবর্তী মাস শাওয়াল। এক মাসের সিয়াম সাধনার পর শাওয়াল মাসের চাঁদ দেখা গেলে পরদিন ঈদুল ফিতর উদযাপন করেন মুসলমানরা। ঈদ ধনী-গরিব নির্বিশেষে সবাইকে এক কাতারে দাঁড় করায়। এটি কেবল আনন্দের বার্তাই নিয়ে আসে না, বরং এর মধ্য দিয়ে উদ্ভাসিত হয় ইসলামে সাম্যের সৌন্দর্য।
  সোমবার সৌদি আরবের মক্কায় মসজিদুল হারাম থেকে মাগরিবের নামাজের পর দেশটিতে চাঁদ দেখতে পাওয়ার ঘোষণা দেওয়া হয়। এছাড়া ইন্দোনেশিয়া জানিয়েছে, আজ (মঙ্গলবার) রমজান মাসের শেষ দিন। সেই হিসেবে দেশটিতে বুধবার ঈদুল ফিতর উদযাপিত হবে। জাপান ও মালয়েশিয়া সরকারও বুধবার ঈদ উদযাপনের সিদ্ধান্তের কথা জানিয়েছে।
  এদিকে মঙ্গলবার সন্ধ্যায় বৈঠকে বসবে বাংলাদেশের চাঁদ দেখা কমিটি। ওই সভায় বাংলাদেশে ঈদুল ফিতর উদযাপনের তারিখ নির্ধারণ করা হবে।